《柳居图》
元代·李延兴

先生夙华川，山中好隐居，门前十柳青扶疏。种来不记几岁月，生意蔼蔼充吾庐。

先生一生好心事，放迹其下乐有馀。垂垂露叶覆轩户，灿灿雪絮吹琴书。

清风潇瑟来枕席，流水汨■鸣阶除。或逢樵，或对渔。

隔浦荡轻航，呼童巾小车。丸药听黄鸟，攀条穿白鱼。

野老争席树阴底，凉影团团摇酒壶。山中之人有天趣，丹墨点染成画图。

若非下惠当时宴休处，定是柴桑处士之故墟。自持御史节，朝夕赋归与。

载歌柳居柳，临觞惜居诸。既不能归田重培育，又不能驰书问何如。

风瑟瑟，动干旟，露湑湑，沾佩裾。千丝万缕乱心曲，渺渺遥思飞云衢。

寄言子孙爱惜之，要使清阴大芘吾里闾。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。